אוזניות זה אולי הפריט טכנולוגי שהפך להכי טרנדי על כל הגרסאות שלו - אלחוטיות, ספורטיביות, מבודדות רעשים או ה-airpods הלבנות האלה של אפל. עכשיו באו תומר שני ונועם בביוף מחברת noveto עם רעיון מדהים - בואו נעלים את האוזניות מהחיים שלנו לגמרי. כן, עולם ללא אוזניות, איך זה אפשרי?
הפיתוח שלהם הוא רמקולים שמשולבים עם מצלמה וחיישן שמזהים איפה האוזניים שלכם ומשדרים את הצליל רק לשם. "אלה בועיות קול", מסביר בביוף, "ליד האוזניים שלך". אם זה נשמע (ראיתם מה עשינו שם?) מופרך, אתם מוזמנים לצפות בהדגמה בקטע מהתוכנית שנמצא ממש פה למעלה.
אם למשל אתם מקבלים שיחת טלפון לדיבורית ברכב, במחווה של הרמת היד או בלחיצה על כפתור תוכלו להעביר את הצליל לאוזניים שלכם בלבד, גם אם תזיזו אותן. מי שיושב סביבכם באוטו לא ישמע את השיחה, ואתם לא תצטרכו לכסות את האוזניים באוזניות.
"אתה לא צריך לשים את המחשב במיוט ואין יותר רגעים מביכים", אומר שני, שמספר על שיתוף פעולה עם חברת DELL, בין השאר, להטמיע את הטכנולוגיה במחשבים שלה. אפשר יהיה גם לקנות רמקולים כאלה לכל מחשב במחיר של סביב 200 דולר.